ปัจจัยความเสี่ยง

  1. สภาพภูมิอากาศ

  เนื่องจากวัตถุดิบหลักของบริษัทมาจากผลผลิตทางการเกษตร
  แนวโน้มผลการดำเนินงานของบริษัทยังคงขึ้นอยู่กับปัจจัยที่ควบคุมไม่ได้ ได้แก่ สภาพภูมิอากาศ
  ปริมาณน้ำฝน และผลผลิตของวัตถุดิบที่ออกสู่ตลาดในแต่ละฤดูกาล
  ปัจจุบันมีความผันแปรของภูมิอากาศเกิดขึ้นอย่างที่ไม่เคยเป็นมาก่อน
  เกิดอุทกภัยอย่างหนักทั่วไปในหลายพื้นที่ของประเทศ
  มีเหตุการณ์น้ำท่วมพื้นที่ปลูกปาล์มน้ำมันในภาคใต้ระหว่างเดือนมีนาคมถึงมิถุนายน
  ทำความเสียหายแก่ต้นปาล์มและโรงงานสกัดจำนวนหนึ่ง
  ถึงแม้ต้นปาล์มน้ำมันมีความทนทานต่อการเปลี่ยนแปลงของสภาพแวดล้อม
  แต่การแช่ขังในน้ำที่นานเป็นเวลานับเดือนมีผลกระทบต่อผลผลิตที่เน่าเสีย
  การฝ่อของช่อดอกและผลกระทบต่อผลผลิตไปอีก 2-3 ปีข้างหน้า

  2. ความผันผวนของราคาน้ำมันปาล์มและอุปสงค์เกิดใหม่

  ราคาเฉลี่ยรายเดือนน้ำมันปาล์มดิบของปี 2554 แกว่งตัวอย่างมาก
  โดยแกว่งตัวอยู่ในช่วงระหว่าง 28.14 - 58.20 บาทต่อกิโลกรัม (2553 : 25.38 - 43.80
  บาทต่อกิโลกรัม) โดยมีราคาเฉลี่ยทั้งปีที่ 36.59 บาทต่อกิโลกรัม เพิ่มขึ้นถึงร้อยละ 25.74
  จากปี 2553 แม้ว่าผลผลิตน้ำมันปาล์มดิบที่ออกสู่ตลาดในปี 2554 มีปริมาณสูงเป็นประวัติการณ์
  ส่วนหนึ่งเป็นเพราะราคาน้ำมันปาล์มในตลาดโลกเป็นช่วงขาขึ้นจากอุปสงค์ที่เพิ่มขึ้นจากทั้งด้านอาหารและพลังงานทดแทน
  นอกจากนั้นการเกิดวิกฤติการณ์น้ำมันปาล์มขาดแคลนในประเทศส่งผลโดยตรงให้ราคาน้ำมันปาล์มดิบทรงตัวในระดับสูงต่อเนื่องในช่วง
  6 เดือนแรกของปี โดยเฉพาะในเดือนมกราคม - เมษายน
  ภาวะความผันผวนของราคาน้ำมันปาล์มยังคงมีอยู่ต่อไป
  เนื่องจากมีปัจจัยภายนอกอีกหลายปัจจัยที่ส่งผลกระทบต่อราคาน้ำมันปาล์ม ที่สำคัญ ได้แก่
  สภาพภูมิอากาศ
  และแนวโน้มความต้องการใช้น้ำมันปาล์มเพื่อนำไปผลิตเป็นพลังงานทดแทนในสัดส่วนเพิ่มขึ้น
  โดยกระทรวงพลังงานได้กำหนดแผนพัฒนาพลังงานทดแทนและพลังงานทางเลือกเพิ่มขึ้นเป็น 25%
  ใน 10 ปี (พ.ศ. 2555 - 2564) ตั้งเป้าหมายการผลิตไบโอดีเซลที่ 5.97
  ล้านลิตรต่อวันภายในปี 2564 (ปัจจุบันมีกำลังการผลิตรวม 1.62 ล้านลิตรต่อวัน)

  3. กำลังการผลิตส่วนเกินของโรงงานสกัดน้ำมันปาล์มดิบ

  ปัจจุบัน โรงงานสกัดน้ำมันปาล์มดิบมีจำนวนประมาณ 65 โรง ส่วนใหญ่อยู่ในเขตจังหวัดกระบี่
  สุราษฎร์ธานี ชุมพร และตรัง มีกำลังการผลิตของโรงงานรวมทั้งสิ้นประมาณ 18
  ล้านตันผลปาล์มสดต่อปี ซึ่งไม่สอดคล้องกับผลปาล์มสดในปี 2554 ที่มีปริมาณ 10.5 ล้านตัน
  (เพิ่มขึ้นจากปี 2553 คิดเป็นร้อยละ 31) จากพื้นที่เพาะปลูกปาล์มที่ให้ผลผลิตแล้วที่มีอยู่ประมาณ
  3.8 ล้านไร่ ทำให้อัตราการใช้กำลังการผลิตโดยรวมของโรงสกัดทั้งหมดอยู่ประมาณร้อยละ 58
  ส่งผลให้มีการแข่งขันกันซื้อผลปาล์มสดในราคาสูง โดยไม่คำนึงถึงคุณภาพเท่าที่ควร

  อย่างไรก็ตาม การที่บริษัทมีระบบการบริหารจัดการที่ดี รวมถึงการมีระบบคุณภาพมาตรฐานต่างๆ
  รองรับ และการเข้าร่วมโครงการประหยัดพลังงาน
  และมีธุรกิจน้ำมันปาล์มที่ครบวงจรจะเป็นปัจจัยสำคัญที่ทำให้บริษัทสามารถควบคุมต้นทุนการผลิตได้

  4. พื้นที่ปลูกปาล์มส่วนหนึ่งเป็นพื้นที่สัมปทาน

  เนื่องจากบริษัทมีพื้นที่ปลูกปาล์มน้ำมันที่เป็นพื้นที่สัมปทานประมาณ 21,349 ไร่ คิดเป็นร้อยละ 48
  ของพื้นที่ปลูกปาล์มทั้งหมดของบริษัท โดยแบ่งเป็นสวนชัยบุรีจำนวน 12,881.50 ไร่
  ซึ่งจะหมดอายุสัมปทานลงในอีก 3 ปีข้างหน้า และสวนเคียนซา 8,467.44 ไร่
  ซึ่งจะหมดอายุสัมปทานลงในอีก 2 ปีข้างหน้า
  แต่สวนเคียนซาได้ทับซ้อนกับที่ราชพัสดุซึ่งอาจถูกปรับเงื่อนไขการเช่า
  ความเสี่ยงที่จะเกิดขึ้นในระยะยาวก็คือหากรัฐบาลมีนโยบายไม่ต่ออายุสัมปทานสวนปาล์มดังกล่าว
  บริษัทจะต้องรับซื้อผลปาล์มสดจากบุคคลภายนอกในสัดส่วนสูงขึ้นเพื่อทดแทนผลปาล์มสดที่ขาดไปจากพื้นที่สัมปทานส่งผลไปยังต้นทุนวัตถุดิบที่สูงขึ้น
  บริษัทคาดว่าจากการที่บริษัทเป็นผู้ประกอบการรายใหญ่ที่มีความสัมพันธ์ที่ดีกับชาวสวนปาล์มบริเวณใกล้เคียงและมีการซื้อผลปาล์มจากภายนอกมาอย่างต่อเนื่องจะทำให้แนวโน้มที่บริษัทจะประสบปัญหาการขาดแคลนวัตถุดิบลดลง
  นอกจากนั้น
  การที่บริษัทมีระบบการผลิตที่ได้รับการปรับปรุงประสิทธิภาพอยู่เสมอจะทำให้บริษัทสามารถควบคุมต้นทุนการผลิตได้

  5. การจำหน่ายน้ำมันปาล์มดิบให้แก่ลูกค้ารายใหญ่

  ในปี 2553 และปี 2554 บริษัทมีการจำหน่ายน้ำมันปาล์มดิบ น้ำมันเมล็ดในปาล์มดิบ
  และผลปาล์มสดให้กับลูกค้ารายใหญ่รายเดียว ซึ่งได้แก่ บริษัท ล่ำสูง (ประเทศไทย) จำกัด
  (มหาชน) (LST) คิดเป็นสัดส่วนร้อยละ 96 และร้อยละ 81 ตามลำดับ
  ทำให้อาจเกิดความเสี่ยงในด้านการพึ่งพิงลูกค้ารายใดรายหนึ่งเป็นสำคัญ แต่เนื่องจาก LST
  มีความสัมพันธ์ที่ดีกับบริษัทมาเป็นเวลานานและเป็นผู้ถือหุ้นรายใหญ่ของบริษัท
  รวมทั้งเป็นบริษัทจดทะเบียนในตลาดหลักทรัพย์แห่งประเทศไทย มีฐานะการเงินที่แข็งแกร่ง
  และมีชื่อเสียงเป็นที่ยอมรับในอุตสาหกรรมน้ำมันปาล์ม
  บริษัทจึงเชื่อมั่นว่าโอกาสความเสี่ยงจากการสูญเสียลูกค้ารายนี้ไป
  หรือลูกค้ารายนี้ประสบปัญหาทางการเงินจึงเกิดขึ้นน้อย นอกจากนั้น
  บริษัทยังมีความสามารถในการขายสินค้าให้กับลูกค้ารายอื่นได้อีกด้วย
  โดยเฉพาะในปัจจุบันน้ำมันปาล์มมิได้นำมาใช้เพื่อการบริโภคเพียงอย่างเดียว
  แต่ยังสามารถนำมาใช้เป็นพลังงานทดแทนได้อีกด้วย